***Сәркенова Жанаргүл Құттыбекқызы***

**Ж. Елебеков атындағы республикалық эсттрада-цирк колледжі**

**«Халық әні және аспаптар» ПЦК «Ән салу» мамандығының оқытушысы**

**ДӘСТҮРЛІ ӘНШІ-ТЕРМЕШІ, АҚЫН ХАТИМОЛЛА БЕРДІҒАЛИЕВТІҢ ӨМІРІ МЕН ШЫҒАРМАШЫЛЫҒЫ**

Өнер халық мұрасы. Бір халықты бір халықтан ерекшелендіріп тұратын – ол сол халықтың өнері. Оны дәріптеу, дамыту өнерпаздың міндеті. Ұлтымыздың өнер тарихындағы ерекше тұлғалар қатарынан, қазақ халқының батыс өңірінің әншілік және жыршылық дәстүрін ел ішінде насихаттап жүрген, үш жүзден ән оздырған Мұхит, Ғарифолла сынды өнер қырандарының ізіне айналған үлкен өнерпаздардың бірі – Хатимолла Бердіғалиев. Әнші ағамызды бүгінгі қазақ халқы жақсы біледі, әні мен жырына қанық.

Хатимолла Жәңгірұлының асқан құдіреті – бәрінен бұрын әншілігінде. Ұлан-байтақ қазақ елінің бар аймағындағы ән дәстүріне түгел қанық. Қай жақтың әуені болса да өз ыңғайына үйлесетіндіктен, ешбір жатсынбастан, жатырқамастан өрнек-бояуын кереметтей келістіріп, өзіндік үнмен бабына келтіре шырқайды.

Батыс Қазақстан ән дәстүрі бүгінгі таңда тарихи, этно-музыкалық талдау тұрғысынан [1, 2, 3 ] және өлкетанушылардың очерк, эссе, сұхбат әңгімелері [4, 5 ] болып зерттелуде.

Алайда, Батыс Қазақстан әншілік дәстүрі толық зерттеліп бітті дегеннен аулақпыз. Әрбір өлкесі дербес мектеп екені айқындалды. Осы аймақтардың – Ақтөбе, Маңғыстау, Атырау, Орал – ән дәстүрінің өзіндік ерекшеліктері сипатталу қажет. Олардың орындаушылық мәнері жеке зерттеуді қажет етеді. Ән мәдениетіндегі домбыра сүйемелі, оның күй дәстүрімен сабақтастығы алдағы уақытта қарастырылуы керек. Батыс Қазақстан ән дәстүрінің даму ерекшелігінің тарихын ғана емес, орындаушылық ерекшелігін жан-жақты зерттеу ғылымның келесі міндеттеріне айналуы керек.

 Осы мақаланың мақсаты – Хатимолла Бердіғалиевтің шығармашылығын баяндау арқылы, жас буын әншілерге тәлім-тәрбие беру, әрі осы материалдар орта және жоғары музыкалық оқу орындарында оқытылатын «Орындаушылық өнер тарихы», «Арнайы пәндерді оқыту әдістемесі», «Орындаушылық шеберлік» пәндеріне негіз бола алады.

Хатимолла Бердіғалиев Батыс Қазақстан облысының Казталовка ауданы, Тереңкөл аулындағы Қарашеген деген жерде 1953 жылы дүниеге келді.

Алаша руынан шыққан өз еліне әділдігімен, имандылығымен танылған, бес мезгіл намазын әсте қаза жібермейтін атасы Бердіғали ақсақал атқа мінер нәрестенің есімін де ырымдап, құрандағы қасиетті сөзбен атайды.

Әкесі Жәңгір Хатимолланың алты айлығында дүние салады. Хатимолла Сапия ажесінің қолында өседі. Әжесінің қасында бесік жырына, небір ертегілерге сусынын қандырды. Оның бойындағы ұлттық рух, елдік, отаншылдық түн ұйқысын төрт бөліп, түнде бесік таянған Сапия әженің бесік жырлары, Бердіғали ақсақалдың имани әңгімелері, күбірлей айтқан қасиетті құран сөздері арқылы дарыған. Атасы Бердіғали шаруа адамы болған.

Бала шағынан ән өнеріне әуестенген қағылез бала мектеп қабырғасында жүргенде-ақ өз ауылына өнерімен белгілі болып, «әнші бала» атанады. Ұлттық дәстүр мен тамыры тереңде жатқан тарихымызға уызынан жарыған Хатимолла орта мектепте дәріс берген, қазақ тілі мен әдебиеті пәнінің мұғалімі Фауия Гайсинаның есімін әркез үлгі тұтады. Сөз асылын жанына тоқыған Хатимолла Жәңгірұлы 1965 жылы ең алғаш рет домбыра ұстап, сахнаға шығады. Саз сұңқары Ғ. Құрманғалиев, М. Ержанов, Ж. Елебеков сынды өнер саңлақтарының орындауындағы әндерді радио арқылы тыңдап, зердесіне құйып үйренді. Сол өнері көп ұзамай Оралдағы музыка училещесіне алып келіп, классикалық ән класының студенті атандырды. Ол соғыстан кейінгі жылдары консерватория қабырғасында әлемге танымал опера әншісі Ермек Серкебаевпен бірге оқыған Анна Федоровна Муравьевадан дәріс алды. Музыка училещесінде оқыған төрт жыл оған қазіргі заманғы камералық ән айту, ариялар орындау сияқты өнердің қыр-сырын үйренді. Сонымен қатар халқымыздың, халық композиторларының әндерін де өз бетінше ұштай берді.

Хатимолла Бердіғалиевтің өнердегі жолы классикалық ән мен ұлттық дәстүр ерекшелігін өте шебер жымдастыра, жалғастыра білген алтын көпір. Өнерпаздың өнері мен өмірі жайында сөз еткенде оның ән қорындағы әндерді сөз етпеу мүмкін емес. Талғамы биік, ізденімпаз өнерпаздың репертуарында қазақтың үш жүзден астам халық әндері, Бұқар, Базар, Қашаған жыраулардың терме-жырлары, Мұхиттың, Ғарифолланың, халық композиторларының әндері бар. Халқымыздың заманалар бойына қалыптасқан психологиялық, моральдық-этикалық тұлға бітімін танытатын, жүріп өткен соқтықпалы, соқпақты жолын көрсететін, сол ұзақ жолда ұшырасқан қуаныш-қайғысын, өкініш-наласын, мұң-шерін білдіретін әндерге ден қоятыны байқалады. Ол халық әндері, композиторлардың әндерін өзінше мүсіндеп, өзіне ғана тән мәнермен, өзіндік үн-бояумен айтады. Оның орындауындағы «Дүние-ау», «Жылқышы», «Әудем жер», «Ақ бөпе», «Өтеғалидың әні» сияқты әндері дыбысталуы, көркемдігі жағынан ешкімге ұқсамайды.

Хатимолла Жәңгірұлы Қазақ халқына ғажап әншілігімен ғана емес, қазақ жұртына негізінен табан астында суырып салып жыр төгетін айтыскер ақын ретінде әйгілі. Жарқ етіп шығып, жедел танылған және бірден халықтың кіршіксіз мөлдір махаббатына мәпеленіп атағы жайылған айтыскер ақын. Айтысқа алғашқы қадамы 1987 жылы басталды. Сол жылы Қазан төңкерісіне 70 жыл толуына орай өткізілген тойда Талөкпенің бас ақын ретінде көрініп, топтан озған жүйрік екені көрінді. Айтысқа алғаш рет қатысып отырса да, өлең шумақтарын аяқ астынан суырып салып, орынды әзілімен, тапқырлығымен көрермендерді тәнті етті. Уақыт алға жылжыған сайын әншілік, ақындық шеберлігі дамып, күшейе түсті. 1989 жылы Алматы қаласында наурыз мерекесіне арналып ұйымдастырылған айтыста бірінші орын, сол жылдың қазан айында өткізілген айтыста екінші орынға ие болды. Бұл айтыста Моңғол республикасының Байөлкесінен келген Егеухан Мұхамбетқызымен айтысқан еді. Осы сапарда атамекеніне алғаш рет келіп, халқын сағынған Егеуханға өзіңің қара домбырасын сыйға тартып, мәрттік көрсетеді.

 1990 жылы республикалық ақындар айтысында ΙΙорын, 1991 жылы Ақтөбеде өткен жыр додасында Ιорын, 1992 жылы тама Есет батырдың тойында бас жүлдені иеленген болатын.

Сол кездегі айтыс өнерінің Манап Көкенов, Әсия Беркенова, Көкен Шәкеев, Әселхан Қалыбекова, Қонысбай Әбілов, Шолпан Қыдырниязова сияқты жүйріктерінің қатарында Хатимолланың есімі ерекше аталды.

1991 жылы Орал және Қаратөбе жерінде Алаштан ән оздырған, Қазақстанның батыс өңірінің әншілік мектебінің негізін салған Мұхит бабамыздың 150 жылдық мерей тойы өткені белгілі. Сол тойда әсем әнін шырқаса, сонымен қатар Павлодарлық ақын Серік Құсанбаевпен әдемі айтыс жасап халқын тамсандырды.

Тыңдарман қауымның құрметі мен ықыласы бір төбе, дегенмен Мемлекет тарапынан еңбегі еленіп, марапаттарға ие болды.

1989 жылы «Қазақ ССР-нің еңбек сіңірген мәдениет қайраткері», 2001 жылы Қазақстан Республикасы Президентінің Құрмет Грамотасымен марапатталды. 2010 жылы «Қазақстанның еңбек сіңірген қайраткері» атағын алды.

Біз бүгінгі мақаламызда Хатимолла ағамыздың ақындық өнерін емес, асылында әншілігін сөз етпекші болғанбыз. Бір өнерпазды сөз еткенде оның бір қырын ғана емес, бірнеше қырынан айту, жазу міндетіміз болғандықтан, жоғарыда келтірілген ақындық өнеріне қатысты да деректерді келтіре кеткенімізді жөн санадық. Енді әншілік жөніндегі сөзге қайта келейік.

Құрманғазы атындағы музыкалық колледжді бітірген соң орта мектептерде азғана уақыт сабақ береді. Мектептегі қызметін сахнаға ауыстырып, 1982 жылы мәдениет саласына біржолата қадам басты. 1991 жылдан бастап өзі дәріс алған Оралдағы Құрманғазы атындағы саз колледжінде еңбек ете бастады. Батыс өңірінде Мұхит мектебін ашып, термешілер даярлап, көптеген шәкірттерді өнерге қанат қақтырып, жолдама берді. Өнер өлкесінде өзіндік үлес қосып жүрген Қайрат Какимов, Армат Ислямғалиев, Мирас Бақтығұлов, Айдар Иманғалиев, Ернар Өмірәлиев, Жәнібек Ғайнедденов, Айдар Досқалиев, Боранқұл Сәртөк, Бейбіт Қажығалиев, Асхат Қажығалиев, Күляш Қуанышқалиева сияқты шәкірттері облыстық, республикалық байқаулардың лауреаттары.

Хатимолла ағамыз «Менің пірім - Ғарифолла» дейді. Ол ән саңлағын екі рет көреді, 13 жасында бірінші рет көрсе, 37 жасында екінші рет кездесіпті.

«1989 жылы Қасымда Бекболат Тілеуханов пен Серік Әбдірахманов бар, Ғарекеңнің үйіне іздеп барып, амандастық. Әнгіме арасында «ән айтасың ба» деп сұрады. Онда тыңдайық деді,―деді Ғарекең. Әуелі өзінің «Ақ жайығын», одан кейін «Өтеғалидің әнін» айтып, осымен тоқтайын деп ем, қасымдағы жігіттер «Үлкен айдайды» айтшы деп сыбырлады. Сонымен «Үлкен айдай» шырқалды. Бірінші айтқан әніме «Жарайсың!», екінші әнімде «Балам, әнші екенсің», үшінші ән шырқалып болған соң «Балам, әнді бұзбаған екенсің!» деді. Ән саңлағынан естіген осы үш ауыз сөзді өмірімдегі ең үлкен бағам деп санаймын», ―дейді Хатимолла ағамыз (Әншімен жеке сұхбатымнан).

Қазаққа аты жақсы таныс болғанымен, көпшілікке аз да болса өнерпаз ағамыздың өмір және өнері жайында сыр шертетін мақала жаза келе, зерттеу нәтижесінде мынадай тұжырымдарға келдік:

* Х. Бердіғалиевтің өнерге келуіне радио тыңдау арқылы әндерді санасына

сіңіруі, әжесінің әңгімесі, өскен ортасы әсер етті.

* Хатимолла Бердіғалиевтің орындаушылық шеберлігіне колледжден

академиялық вокал мамандығын бітіруі, жоғары музыкалық білім алуы және Ғарифолла Құрманғалиевтің күйтабақтарын тыңдау арқылы өсуі, үнемі шығармашылық ізденіс үстінде жүруі ықпал етті.

* Шығармашылық ізденісінің нәтижесінде репертуары жанрлық көкжиегі

өте кең, ән, жыр – толғау, ақындар сарыны, жалпы 400 – ге тарта классикалық туындыларды құрады. Батыс өлкесінің туындыларымен шектелмей, Арқа, Жетісу әндерін шырқады.

1. *Жұбанов А. Замана бұлбұлдары: Өңд. Толық. 2-бас. – Алматы: Дайк – Пресс,*

*2001.– 440 б.*

1. *Тұрмағанбетова Б.Ж. Қазақстанның батыс аймағының ән мәдениеті. – Монография/ Б. Тұрмағанбетова. – Алматы: «Тау – Самал», 2006. – 320 б.*
2. *Абдрахманов С. Қаратөбенің ән-күй керуені. – Орал: «Ағартушы», 2010. – 158 б.*
3. *С. Абылаев. Ақындар айтысы. – Чапаев ОПО: «Полиграфия», 1991. – 128 б.*
4. *С. Бисенғалиев. Дос тілегі (өлеңдер жинағы). – Орал: «Ағартушы», 2002. – 164 б.*
5. *Әншімен жеке сұхбат.*